b'\n_START_ARTICLE_\nPro Tools\n_START_SECTION_\nGenerelt\n_START_PARAGRAPH_\nPro Tools er en kraftfull programvare med mange funksjoner for innspilling og redigering av lydsignaler. Programmet best\xc3\xa5r av en redigeringsdel der innspilte signaler kan redigeres ved hjelp av visuell representasjon av lydsignalene, en lydmiksings-del og en plugin-del der frittst\xc3\xa5ende lydeffektmoduler kan settes inn. Disse lydeffektmodulene emulerer ofte klassiske hardwareeffektenheter som eq, kompressor, delay og reverb. Pro Tools-programvaren kan derfor sees som et komplett virtuelt studio som emulerer prosessene som tradisjonelt ble utf\xc3\xb8rt i profesjonelle studioer med analoge enheter._NEWLINE_Pro Tools fungerte tidligere kun dersom en Pro Tools hardware-enhet var koblet til datamaskinen der programmet kj\xc3\xb8res. Siden versjon 10 har det v\xc3\xa6rt mulig \xc3\xa5 kj\xc3\xb8re programmet uten interface laget av Digidesign eller M-Audio. Pro Tools-programvaren finnes i 3 forskjellige varianter: Pro Tools HD, Pro Tools, og First. HD-systemene er \xc3\xb8verste klasse og er en integrasjonsl\xc3\xb8sning best\xc3\xa5ende av software og hardware. Hardware-delen best\xc3\xa5r av enten ett PCIe-kort med DSP-kraft (Pro Tools-programvaren bruker prosessorbrikker p\xc3\xa5 PCIe-kortet som regnekraft) og en A/D-enhet (analog til digital) med innganger som f.eks XLR-kontakter for mikrofon og jacker for tilkobling av andre lydenheter som preamp eller direkte gitarsignal. Pro Tools-programvaren som ikke er HD kan kj\xc3\xb8res med alle mulige slags enheter (lydkort) som utf\xc3\xb8rer A/D-konverteringen og overf\xc3\xb8rer signalet via USB, Thunderbolt - eller firewire-kabel til datamaskinen. Tidligere var dette relativt enkle eksterne lydkort, men ettersom prosessorkraften p\xc3\xa5 datamaskiner de siste \xc3\xa5rene har blitt s\xc3\xa5pass kraftig, kan man n\xc3\xa5 kj\xc3\xb8re relativt store systemer som f.eks Apogee Symphony eller UAD Apollo. Pro Tools bruker da datamaskinens interne regnekraft. Dette kalles Native. HD og LE (N\xc3\xa5 faset ut) hardware-enhetene ble til 2009 produsert under bedriftsnavnet Digidesign. Digidesign var selskapet som i 1989 utviklet den f\xc3\xb8rste versjonen av Pro Tools og som ble kj\xc3\xb8pt opp av AVID technology i 1995. I 2010 bestemte Avid at Digidesign navnet skulle fases ut og de nye enhetene produseres n\xc3\xa5 under navnet Avid.\n_START_SECTION_\nHistorie\n_START_PARAGRAPH_\nDigidesign ble startet av Peter Gotcher og Evan Brooks, to UC Berkley-studenter innen elektronisk ingeni\xc3\xb8r- og datafag i 1987. Forl\xc3\xb8peren til Pro Tools ble lansert i 1989 under navnet Sound Tools. Sound Tools var ett enkelt stereolyd-redigeringsprogram som p\xc3\xa5 dette tidspunktet ble holdt tilbake av for liten harddiskkapasitet p\xc3\xa5 datidens datamaskiner. I 1991 ble programmet lansert under Pro Tools navnet og hadde muligheten til \xc3\xa5 ta opp og redigere fire lydsignaler i 16 bit 44.1 kHz-kvalitet. I 1997 ble programmet sluppet med mulighet for 48 lydsignaler i en kvalitet av 24 bit 44.1 kHz. Det var p\xc3\xa5 dette tidspunktet mange tradisjonelle studioer tok steget over p\xc3\xa5 Pro Tools-plattformen.'